เอสเอ็มอีแบงก์ปิดช่องหนี้เสีย
เอสเอ็มอีแบงก์ลดความเสี่ยงลูกค้าหนี้เสีย ดึงประกันชีวิต 9 แห่งเข้ารับประกันสินเชื่อ
18 ส.ค. 2554

เอสเอ็มอีแบงก์ลดความเสี่ยงลูกค้าหนี้เสีย ดึงประกันชีวิต 9 แห่งเข้ารับประกันสินเชื่อ
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ธนาคารได้ร่วมลงนามบันทึกข้อตกลงในโครงการ “ประกันชีวิตเพื่อคุ้มครองหรือค้ำประกันสินเชื่อ” กับบริษัทประกันชีวิต 9 แห่ง เพื่อช่วยลดความเสี่ยงในการดำเนินธุรกิจให้กับลูกค้าสินเชื่อทุกประเภทของธนาคาร โดยคิดค่าเบี้ยประกันและค่าธรรมเนียมภายใต้เงื่อนไขเดียวกันทุกบริษัท
ทั้งนี้ ธนาคารไม่บังคับให้ทำประกันสินเชื่อ แต่ให้ขึ้นอยู่กับความสมัครใจ แต่ตั้งเป้าปีแรกจะมีลูกค้าสนใจทำประกันชีวิตประมาณ 10% หรือประมาณ 8,000 ราย และเฉลี่ยกู้รายละ 1 ล้านบาท เมื่อเทียบกับฐานลูกค้าทั้งหมดที่มีอยู่ประมาณ 8 หมื่นราย และมีสินเชื่อคงค้างอยู่ที่ 9.2 หมื่นล้านบาท แต่ในส่วนประกันภัยทรัพย์สินทำครบ 100% 
สำหรับบริษัทประกันชีวิตที่เข้าร่วมโครงการ ประกอบด้วย บริษัท ไทยประกันชีวิต บริษัท เมืองไทยประกันชีวิต บริษัท อาคเนย์ประกันชีวิต บริษัท กรุงเทพประกันชีวิต บริษัท โตเกียวมารีนประกันชีวิต บริษัท ไทยพาณิชย์ประกันชีวิต บริษัท ประกันชีวิตนครหลวงไทย บริษัท เอซ ไลฟ์ แอสชัวรันซ์ และบริษัท ธนชาตประกันชีวิต
อย่างไรก็ดี แม้จะคิดอัตราเบี้ยประกันเท่ากันหมด แต่เบี้ยประกันไม่เท่ากัน ขึ้นอยู่กับเงื่อนไขแต่ละแห่ง